กลต.เล็งสอบข้อเท็จจริงบีทีเอสตั้งกองทุนอินฟราฯ
ก.ล.ต.ขอตรวจสอบข้อเท็จจริงบีทีเอสฯ ก่อนรับฟังดีเอสไอ ห่วงปัญหาต่อสัญญาเกี่ยวกองทุนอินฟราฯ
11 ม.ค. 2556

ก.ล.ต.ขอตรวจสอบข้อเท็จจริงบีทีเอสฯ ก่อนรับฟังดีเอสไอ ห่วงปัญหาต่อสัญญาเกี่ยวกองทุนอินฟราฯ 
นายธวัชชัย พิทยโสภณ ผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กรณีดีเอสไอห่วงคดีของบีทีเอส กรุ๊ป โฮลดิ้งส์ จัดตั้งกองทุนรวมโครงสร้างพื้นฐาน (อินฟราสตรัคเจอร์ฟันด์) ผิด พ.ร.บ.หลักทรัพย์ฯ ว่าการพิจารณาคำขอตั้งกองทุนรวมโครงสร้างพื้นฐาน สำนักงาน ก.ล.ต. จะพิจารณาตามหลักเกณฑ์ แต่หากมีข่าวออกมาก็จะต้องพิจารณาข้อเท็จจริง ว่ามีความเกี่ยวข้องหรือเกี่ยวพันกับการจัดตั้งกองทุนหรือไม่ อย่างไรบ้าง 
“นี่คือหลักเกณฑ์ในการพิจารณาขอจัดตั้งกองทุนรวมโครงสร้างพื้นฐานทุกกองทุน ไม่ได้ใช้เฉพาะกองทุนของบริษัท บีทีเอส กรุ๊ป โฮลดิ้งส์ (BTS) แต่อย่างใด”
สำหรับเวลาในการพิจารณาใบอนุญาตจะนานขึ้นหรือไม่ เมื่อมีกระแสข่าวของดีเอสไอออกมา นายธวัชชัย กล่าวว่า ตอบไม่ได้ว่าการอนุญาตจะต้องใช้เวลาในการพิจารณานานยิ่งขึ้นหรือไม่ เพราะจะต้องดูข้อมูลทั้งหมดก่อน 
ก่อนหน้านี้ ทางบริษัท บีทีเอส กรุ๊ป โฮลดิ้งส์ ได้ยื่นข้อมูลในการขอจัดตั้งกองทุนฯ มาให้ ก.ล.ต.พิจารณา โดยเป็นรายได้ตามเดิม ไม่ใช่ส่วนขยายแต่อย่างใด 
ด้านราคาหุ้น BTS ปิดที่ 7.05 บาท ไม่เปลี่ยนแปลงจากวันก่อน นับว่าแข็งแกร่งเมื่อเทียบกับตลารวมที่ดิ่งลงแรงกว่า 17 จุด
อย่างไรก็ตาม นักลงทุนยังไม่กล้าลุยซื้อเหมือนที่ผ่านมา เพราะความกังวลเรื่องการจัดตั้งกองทุนฯ ไม่ราบรื่น และอาจจะส่งผลกระทบต่อกำไรในอนาคต
ก่อนหน้านี้ ผู้บริหารบริษัทหลักทรัพย์จัดการกองทุน (บลจ.) แห่งหนึ่งประเมินว่า กองทุนอินฟราฯ ของบีทีเอส ที่มีมูลค่าประมาณ 5 หมื่นล้านบาทนั้น น่าจะเป็นการปลุกวงการกองทุนรวมและดึงความสนใจของนักลงทุนต่างชาติให้หันมา ลงทุนในประเทศไทยมากขึ้น แม้ว่า ที่ปรึกษาทางการเงินของกองทุนจะระบุว่า กองทุนนี้จะไม่รับประกันผลตอบแทน